**Nedjelja, 13. 11. 2016. – 33. NKG C**

**Čitanje Knjige proroka Malahije** *(Mal 3, 19-20a)*

Evo dan dolazi poput peći užaren; oholi i zlikovci bit će kao strnjika: dan koji se bliži spalit će ih – govori Gospodin nad vojskama – neće im ostati ni korijena ni grančice. A vama koji se imena moga bojite sunce će pravde ogranuti sa zdravljem u zrakama.

*Riječ Gospodnja.*

**Otpjevni psalam:** Ps 98, 5-9

**Pripjev:** *Gospodin dolazi suditi pucima po pravici.*

Zapjevajte Gospodinu uz citru,

uz citru i zvuke glazbala;

uz trublje i zvuke rogova:

kličite Gospodinu kralju!

Neka huči more i što je u njemu,

krug zemaljski i stanovnici njegovi!

Rijeke nek plješću rukama,

zajedno s njima neka se brda raduju!

Jer Gospodin dolazi,

dolazi suditi zemlji.

Sudit će krugu zemaljskom po pravdi

i pucima po pravici.

**Čitanje Druge poslanice svetoga Pavla apostola Solunjanima** *(2Sol 3, 7-12)*

Braćo: Sami znate kako nas treba nasljedovati. Jer dok bijasmo među vama, nismo živjeli neuredno: ničiji kruh nismo badava jeli, nego smo u trudu i naporu noću i danju radili da ne bismo opteretili koga od vas. Ne što ne bismo imali prava, nego da vam sebe damo za uzor koji ćete nasljedovati. Doista, dok bijasmo u vas, ovo vam zapovijedasmo: Tko neće da radi, neka i ne jede! A čujemo da neki od vas žive neuredno: ništa ne rade, nego dangube. Takvima zapovijedamo i zaklinjemo ih u Gospodinu Isusu Kristu: neka s mirom rade i svoj kruh jedu.

*Riječ Gospodnja.*

**Aleluja:** *Budni budite, u svako doba molite, da budete dostojni stati pred Sina čovječjega. Aleluja!*

**Čitanje svetoga Evanđelja po Luki** *(Lk 21, 5-19)*

U ono vrijeme: Dok su neki razgovarali o Hramu kako ga resi divno kamenje i zavjetni darovi, reče Isus: »Doći će dani u kojima se od ovoga što motrite neće ostaviti ni kamen na kamenu nerazvaljen.« Upitaše ga: »Učitelju, a kada će to biti? I na koji se znak to ima dogoditi?« A on reče: »Pazite, ne dajte se zavesti. Mnogi će doista doći u moje ime i govoriti: ’Ja sam’ i: ’Vrijeme se približilo!’ Ne idite za njima. A kad čujete za ratove i pobune, ne prestrašite se. Doista treba da se to prije dogodi, ali to još nije odmah svršetak.« Tada im kaza: »Narod će ustati protiv naroda i kraljevstvo protiv kraljevstva. I bit će velikih potresa i po raznim mjestima gladi i pošasti; bit će strahota i velikih znakova s neba. No prije svega toga podignut će na vas ruke i progoniti vas, predavati vas u sinagoge i tamnice. Vući će vas pred kraljeve i upravitelje zbog imena mojega. Zadesit će vas to radi svjedočenja. Stoga uzmite k srcu: nemojte unaprijed smišljati obranu! Tà ja ću vam dati usta i mudrost kojoj se neće moći suprotstaviti niti oduprijeti nijedan vaš protivnik. A predavat će vas čak i vaši roditelji i braća, rođaci i prijatelji. Neke će od vas i ubiti. Svi će vas zamrziti zbog imena mojega. Ali ni vlas vam s glave neće propasti. Svojom ćete se postojanošću spasiti.«

*Riječ Gospodnja.*